text: [{"text_idx": "#000000", "text": "In sha Allah Ilma namaa daandii qajeelumma,gammachuu fi milkaa'innaa itti akeekudha."}, {"text_idx": "#000001", "text": "Torbaan darbe mata duree \u201cSalaata-utubaa Islaama\u201d jedhu jalatti, waa\u2019ee xahaaraa ilaalu jalqabne jirra. Har\u2019as itti fuuun waa\u2019ee najaasaa fi gosoota isaa ni ilaalla. Najaasaa jechuun namoota biratti jibbisiisaa kan ta\u2019eedha. Namoonni najaasaa irraa of eegu, yommuu uffata isaanii tuqe ni dhiqu. Fakkeenyaaf, fincaan, sagaraa fi kkf najaasadha. Akkuma wanti tokko haraama jechuuf ragaa (daliila) shari\u2019aa barbaachisu, wanta tokkoon najaasadha jechuudhaafis ragaa barbaachisa. Namni wanta tokkoon najaasadha jedhu, ragaa akka fidu isarraa eeggama. Wantoonni najaasaa ta\u2019uu isaanii shari\u2019aan mirkaneesse kanneen armaan gadiiti:"}, {"text_idx": "#000002", "text": "1-Sagaraa (udaani) fi fincaan namaa- akka wali galtee aalimootatti isaan lamaan kunniin najaasaadha. Ragaan sagaraan najaasaa ta\u2019uu agarsiisuu hadiisa Abu Hureyraan gabaasedha. Ergamaan Rabbii (Sallallahu aleyh wa sallam) akkana jedhan: \u201c\u200f \u0627\u0650\u0655\u0630\u064e\u0627 \u0648\u064e\u0637\u0650\u064a\u064e\u0654 \u0627\u064e\u0654\u062d\u064e\u062f\u064f\u0643\u064f\u0645\u0652 \u0628\u0650\u0646\u064e\u0639\u0652\u0644\u064e\u064a\u0652\u0647\u0650 \u0627\u0644\u0627\u064e\u0654\u0630\u064e\u0649 \u0641\u064e\u0627\u0650\u0655\u0646\u064e\u0651 \u0627\u0644\u062a\u064f\u0651\u0631\u064e\u0627\u0628\u064e \u0644\u064e\u0647\u064f \u0637\u064e\u0647\u064f\u0648\u0631\u064c \u200f \u200f. \u201cTokkoon keessan yommuu faantoo (laxana caamaa) isaatiin azaa (najaasaa) irra ijjatu, biyyeen isa kan qulqulleessudha.\u201d Sunan Abi Daawud 385"}, {"text_idx": "#000003", "text": "Fincaanis najaasaa ta\u2019uu ragaan agarsiisuu hadiisa Anas gabaasedha: Namtichi baadiyaa tokko masjiida keessatti ni fincaa\u2019e. Namoonni gariinis isatti olka\u2019an. Ergasii Nabiyyiin (SAW) akkana jedhan: \u201cDhiisaa, addaan hin kuchisisinaa. (Akka fincaan addaan kutu hin taasisinaa).\u201d Anas itti fufuun ni jedhe: yommuu fincaa\u2019ee fixu, Nabiyyiin (SAW) bishaan baaldin fichisisanii irratti gadi naqan.\u201d Sahiih Muslim 284, Sahiih Al-Bukhaari 6025"}, {"text_idx": "#000004", "text": "2-Al-Mazyi fi Al-WadyiAl-mazyi\u2013 jechuun dhangala\u2019aa qaqal\u2019a, haphii, rarra\u2019aa yeroo waa\u2019ee fedhii saalaa itti yaadan ykn taphatan nama keessaa dhangala\u2019uudha. Garuu akka burqaa bishaanii ykn maniyyi baay\u2019ee kan dhangala\u2019u miti. Haalli kuni dhiira caalaa dubartoota irratti ni baay\u2019ata. Yoo wanti akkanaa si qunname kanaaf nafa dhiqachuun hin barbaachisu. Bakka tuqe san bishaanin dhiqii ergasii wudu\u2019adhu. Aliyy (radiyallahu anhu) akkana jedha: Miqdad bin Aswadin gara Ergamaa Rabbii (Sallallahu aleyh wassallam) ni ergine. Ergasii waa\u2019ee Al-Mazyi kan nama keessaa bahu maal gochuu akka qaban ilaalchisee ni gaafate. Ergamaan Rabbiis (SAW) ni jedhan: \u201cQaama saalaa kee dhiqi, ergasii Wudu\u2019adhu.\u201d Sahiih Muslim 303"}, {"text_idx": "#000005", "text": "Al-Mazyi uffata yoo tuqe, bakka tuqe san bishaan irratti firfisuun ni gaha. Yeroo baay\u2019ee waan nama tuquuf yeroo hundaa uffata ofirraa baasanii miicun waan ulfaataa ta\u2019eef. Sahl bin Huneyf akkana jedha: Ani sababa mazyitiin ulfaatinni guddaan na qunnamaa ture. Sababa isaatiif nafa dhiqachuu nan baay\u2019isa. Waa\u2019ee kana ilaalchise Ergamaa Rabbii (SAW) nan gaafadhe. Innis ni jedhe, \u201cKanarraa wudu\u2019a gochuun siif gaha.\u201d Anis ni jedhe, Yaa Rasulallah! yoo uffata kiyya tuqe hoo akkam godhaa? Ergamaan Rabbiis ni jedhe, \u201cBishaan harka tokkotti qiccee uffata kee irraa bakka inni tuqee jira jettee yaaddu irratti firfissi.\u201d Sunan Abu Daawud 210"}, {"text_idx": "#000006", "text": "Al-wadyi immoo dhangala\u2019aa adii fi furdaa fincaan booda dhufuudha. Yeroo baay\u2019ee sababa infekshiniitin (dhibeetin) kan dhufuudha. Kanaaf nafa dhiqachuun hin barbaachisu. Ibn Abbas akkana jedha: \u201cal-Maniyyi, al-wadyi, al-mazy: Maniyyif nafa dhiqachuun ni barbaachisa, al-wadyi fi al-mazyiif immoo qaama saalaa kee dhiqi, akkuma salaataf wudu\u2019a gootu wudu\u2019a godhadhu.\u201d"}, {"text_idx": "#000007", "text": "Gabaabumatti, al-mazyi fi al-wadyi najisa waan ta\u2019aniif ofirraa qulqulleessu barbaachisa. Garuu al-mazyi fi al-wadyif jedhanii nafa dhiqachuun hin barbaachisu. Qaama saalaa dhiquu fi uffata irraa bakka al-mazyi tuqe bishaan itti firfirsuun gahaadha"}, {"text_idx": "#000008", "text": "3-Dhiiga Haydi (laguu)\u2013 dhiigni haydi najaasadha. Kana ilaalchise Asmaa\u2019a bint Abi Bakr ni jetti: Dubartiin takka gara Nabiiyyi (SAW) dhuftee akkana jette: Yaa Ergamaa Rabbii! Nu keessaa dubartiin takka dhiigni haydi ni tuqa. Akkam haa gootuu? Nabiyyinis ni jedhan: ni duguugdi, bishaanin ni riigdi, miiccitee ergasii ittiin salaatti.\u201d Sahiih Muslim 291, Sahiih Al-Bukhaari-227"}, {"text_idx": "#000009", "text": "4-Faandoo beelladaa/bineensaa kan foon isaa hin nyaatamnee-kunis najaasadha. Abdullah ibn Mas\u2019uud akkana jechuun gabaase: Nabiyyiin (SAW) haajaa uumama bahu (mana fincaanii deemu) barbaadanii akkana jedhan: Dhagaa sadii naaf fidi.\u201d Anis dhagaa lamaa fi faando harree fideef. Nabiyyiinis dhagaa lamaan fudhatee faandoo ni darbe. Ergasii ni jedhe: Kuni najisa.\u201d (Sahiih Al-Bukhaari 156)"}, {"text_idx": "#000010", "text": "Kuni kan agarsiisu faandon wanta foon isaa hin nyaatamne najisa ta\u2019uudha."}, {"text_idx": "#000011", "text": "5-Gorora saree\u2013gororri saree najisa. Kana ilaalchisee Nabiyyiin (sallallahu aleyh wassallam) akkana jedhanii jiru: \u201cYommuu sareen meeshaa tokkoo keessanii arraabu, si\u2019a torba dhiquun qulqullaa\u2019a, kan jalqabaa biyyeen.\u201d Sahiih Muslim 279"}, {"text_idx": "#000012", "text": "6-Foon Booyyee\u2013 akka wali galtee warra beekumsaatti foon booyye najisa. Jechi Rabbii olta\u2019aa ifaan ifatti waan dubbatuuf:"}, {"text_idx": "#000013", "text": "\u201cJedhi, \u2018Wanta gara kiyyatti buufame keessatti nama nyaata nyaatu irratti, baktii yookiin dhiiga gadi dhangala\u2019uu yookiin foon booyye,dhugumatti inni najisa, yookiin fincilaan maqaa Rabbiitiin ala kan biraa irratti dhayame malee haraama ta\u2019uu hin argadhu.\u201d Suuratu Al-An\u2019aam 6:145"}, {"text_idx": "#000014", "text": "Aayah armaan olii keesatti foon booyye erga jedhee booda \u201cdhugumatti inni najisa.\u201d jechuun foon booyye najisa akka ta\u2019e ibsa."}, {"text_idx": "#000015", "text": "7-Baktii\u2013 Kuni haala shari\u2019aatiin osoo hin gorra\u2019amin wanta du\u2019eedha. Akka wali galtee Muslimootatti baktiin najisa. Nabiyyiin (sallallahu aleyh wa sallam) akkana waan jedhaniif: \u201cGogaan yommuu duugame, qulqullaa\u2019e jira.\u201d Sahiih Muslim 366 (Asitti gogaan barbaadame gogaa baktiiti.)"}, {"text_idx": "#000017", "text": "8-Jiraataa ta\u2019ee osoo jiruu wanta beellada irraa murame\u2013 Beellanni lubbu osoo qabu wanta isarraa murame murtiin isaa murtii baktiiti. Nabiyyin (sallallahu aleyh wassallam) akkana waan jedhaniif: \u201cBeellanni lubbuu kan qabu ta\u2019e osoo jiru wanti isarraa murame baktiidha.\u201d Jaami\u2019a At-Tirmizi 1480"}, {"text_idx": "#000018", "text": "9-Foon beellada/bineensa foon isaa hin nyaatamnee najisa-ragaan kanaa hadiisa Anas (radiyallahu anhu) gabaasedha. Anas akkana jedha: Guyyaa Kheybar foon harree ni arganne. Ergasii Ergamaan Rabbii (Sallallahu aleyh wassallam) akkana jechuun lallaban: \u201cDhugumatti, Rabbii fi Ergamaan Isaa foon harree irraa isin dhoowwu. Suni najisa.\u201d Sahiih Muslim 1940 Kanaafu, kanarraa ka\u2019uun foon harree najisa.[1]"}, {"text_idx": "#000020", "text": "Maamila ta'uuf imeeli kee itti galchi, beeksisa barruu haarawa argadhu."}]